Jeg tror jeg har en depression
Kategori: Trist eller deprimeret
Alder: 15
Dato: 2021-11-12T10:39:35.000Z

Sp\u00f8rgsm\u00e5l:
Jeg tror jeg har en depression

Svar:
Det lyder som om, at det er svært at være dig for tiden. For hvis man går og spekulere over, om man har en depression, så er det tit fordi, man ikke har det godt. Derfor er jeg rigtig glad for at du har skrevet herind.



Hvad er en depression?



Når man har en depression går man ofte og bakser, med nogle hammer-svære ting. Tegnene på depression kan se forskellige ud, fra person til person. Men ofte påvirker en depression både ens følelser, ens krop og den måde man tænker på.



Følelserne



Noget de fleste med en depression oplever er, at de går rundt med nogle svære følelser indeni. Ofte er man rigtig ked af det og trist, og følelserne er der i lang tid ad gangen. Det kan også føles som om, at der ikke er noget man kan gøre for at komme ud af de svære følelser. Og måske bliver man heller ikke rigtig glad af, at gøre de ting man ellers plejer at kunne lide.



Kroppen



Når man har en depression, kan der også være nogle fysiske tegn. For eksempel kan man føle sig rigtig træt og uoplagt. Og så kan små ting i hverdagen, som for eksempel at stå op om morgenen, komme til at virke mega uoverskuelig at gøre. Man kan også blive meget mere sulten end man plejer, eller måske forsvinder lysten helt til at spise.



Tankerne



Når man har en depression kan det også påvirke ens tanker. Man kan for eksempel gå og tænke en masse negative ting om sig selv. Det kan være tanker som: Åh.. hvorfor kan jeg ikke bare tage mig sammen? eller Der er ikke nogen der gider mig, for jeg er intet værd. Det kan være rigtig hårdt hvis man går og tænker sådan nogle ting om sig selv, og det kan også være med til at gøre, at man bare bliver endnu mere trist og ked af det.



Der kan også være en helt del andre tegn på depression, end dem jeg har skrevet her. Hvis du gerne vil læse lidt mere om det, kan du kigge på denne her artikel med 13 typiske tegn på depression. Det er helt normalt, at man i perioder kan have nogle af tegnene på depression. For eksempel kan man måske i en periode, føle sig rigtig ked af det. Det er helt naturligt, og noget de fleste af os oplever fra tid til anden. Men man skal være opmærksom på, hvis de svære følelser ikke går væk igen. 



Tal om det



Hvis man har tegn på depression, er det rigtig vigtigt at få sagt det til nogen. For det er det første skridt mod at få hjælp, så man kan få det bedre. Derfor er mit bedste råd til dig, at fortælle en voksen om, hvordan du går og har det. Det kunne for eksempel være, din mor, en god vens forældre, eller måske en lærer. Det er ikke så vigtig præcis hvem det er, bare du får det sagt. For når man går rundt med svære tanker og følelser, er det vigtigt at snakke med nogen om det. Det er nemlig alt for tungt, at gå med alene.



Mange unge kan synes, det er lidt svært at skulle fortælle en voksen om, hvordan de har det. Hvis du har det lidt på samme måde, kan du kigge på denne her artikel. Den handler om hvordan man kan tale med forældre om svære ting, som for eksempel depression. Selvom der står forældre i artiklen, kan den også sagtens bruges, hvis der er en anden du hellere vil tale med.



Få hjælp



Det er også en god ide at tage et smut forbi din læge. Lægen ved nemlig en masse om både kroppen og psyken. Derfor er de også rigtig gode, hvis man går med tanken om, at man måske har en depression. Lægen kan nemlig være med til at finde ud af, om det er en depression du har. Og lægen kan også finde ud af, om der måske er noget hjælp, der kunne være rart for dig at få.



Du kan også altid tage fat i PsykInfo. Hos PsykInfo sidder der nogle søde og dygtige mennesker, som gerne vil hjælp, hvis man går og bøvler, med for eksempel depression. De ved en helt masse om, hvad det vil sige at have en depression. Man kan både ringe og skrive til dem, så dem kan jeg varmt anbefale dig. Du kan se din regionale PykInfo herunder:





Det er hammersvært at gå med en masse svære tanker og følelser selv. Derfor håber jeg rigtig meget, at der er noget i mit svar du har kunne bruge. Og så krydser jeg fingre for, at du får snakket med nogen om, hvordan du går og har det.